Bewaar ons Westerse erfenisFlip Buys, voorsitter van die Solidariteit Beweging. Foto: Reint Dykema Die Afrikaners is ŉ Westerse gemeenskap met Westerse waardes, al bly ons in Afrika. Daarom is dit belangrik dat ons op Erfenisdag voorraad neem van ons Westerse herkoms en beskawing, en besin oor die bewaring van hierdie kosbare kultuurskat. Die Westerse beskawing is die suksesvolste beskawing in die wêreldgeskiedenis en beklee die afgelope vyf eeue ŉ oorheersende plek op die wêreldtoneel. Maar Westerse state ervaar tans ŉ krisis, as gevolg van interne probleme en die opkoms van nie-Westerse state soos China, Indië en Rusland. Die belangrikste van die probleme in die Weste is die verwatering van ons Protestantse geloof, ŉ afname in geboortes en ŉ verswakking van die waardes wat ons suksesvol gemaak het – soos werksetiek, spaarsamigheid en roepingsgedrewenheid. Die gevolge hiervan kan gesien word in die ekonomiese en politieke probleme wat die Weste tans ervaar. Die historiese verswakking van die Weste vind gelyktydig plaas met die opkoms van ŉ sterk nie-Westerse blok, en kan selfs tot ŉ globale magsverskuiwing na die Ooste lei. Dít kan weer tot ŉ globale verskuiwing weg van Westerse waardes lei, soos wat die Afrikaner reeds in Suid-Afrika ervaar. Die groot Britse historikus Arnold Toynbee het al dekades gelede gesê dat die Afrikaner in Suid-Afrika ŉ mikrokosmos van die Weste in die wêreld is. Sukseswaardes Dit is bemoedigend dat leidende pro-Westerse denkers van top-universiteite soos Oxford en Harvard die afgelope jare die belangrikheid van die tydlose sukseswaardes van die Westerse beskawing beklemtoon. Belangrike denkers soos proff. Samuel Huntington van Harvard en Niall Ferguson van Oxford het in opspraakwekkende boeke onbeskaamd verklaar dat tradisionele Westerse waardes die rede agter ons beskawing se eeue lange sukses is. Daarmee saam het hulle die bewaring van hierdie waardes bepleit as sleutel tot ŉ herlewing van die Weste en die sleutelrol wat die Weste in die wêreld speel. Westerse denkers het oor die eeue ooreengestem dat ons beskawing gevorm is deur die kultuur, tradisies, instellings en erfenisse van Athene, Rome en Jerusalem. Westerse erfenis Kom ons kyk weer na wát hierdie bepalende Westerse erfenis is: In sy onlangse boek Civilization: The West and the Rest verwys Ferguson daarna dat die Westerse beskawing steeds die beste stelsel aan die mensdom bied. Die vraag is egter, volgens hom, of die Weste self die waarde van sy eie beskawingskatte besef.